CELEX: 52021PC0666
Language: da
Date: 2021-10-26
Title: Forslag til RÅDETS AFGØRELSE om den holdning, der skal indtages på Den Europæiske Unions i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilaget til protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning")

EUROPA-KOMMISSIONEN
            Bruxelles, den 26.10.2021
            COM(2021) 666 final
            2021/0346(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilaget til protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning")
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører fastlæggelsen af den holdning, der skal indtages på Unionens vegne på det 22. møde mellem de kontraherende parter i konventionen om beskyttelse af Middelhavet mod forurening ("Barcelonakonventionen") og protokollerne hertil, i forbindelse med den planlagte vedtagelse af en afgørelse om ændring af bilaget til protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning").
            
            
               2.Baggrund for forslaget
            
            
               2.1.Protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs 
            
            
               Barcelonakonventionen og de syv protokoller hertil, som er vedtaget som led i handlingsplanen for Middelhavet, udgør den vigtigste regionale retligt bindende multilaterale miljøaftale for Middelhavet.
            
            
               Protokollen om dumpning er en af de syv protokoller til Barcelonakonventionen. Den har til formål, at der træffes alle hensigtsmæssige foranstaltninger til at forebygge, nedbringe og i videst muligt omfang eliminere forurening af Middelhavet forårsaget af dumpning af affald eller andre stoffer.
            
            
               Den Europæiske Union er part i protokollen om dumpning
                  1
               . 
            
            
               2.2.Mødet mellem de kontraherende parter i Barcelonakonventionen og protokollerne hertil  
            
            
               Mødet mellem de kontraherende parter i Barcelonakonventionen og protokollerne hertil samler ministre og højtstående embedsmænd, der repræsenterer alle kontraherende parter i Barcelonakonventionen og protokollerne hertil.
            
            
               I henhold til artikel 15 i protokollen om dumpning finder bestemmelserne i Barcelonakonventionen om protokoller anvendelse på denne protokol. 
            
            
               I Barcelonakonventionens artikel 25 er det fastsat, at Den Europæiske Union ("Unionen") udøver sin stemmeret med et antal stemmer svarende til antallet af de af dens medlemsstater, der er kontraherende parter i konventionen og i en eller flere protokoller hertil. Unionen udøver ikke sin stemmeret, når medlemsstaterne udøver deres stemmeret, og omvendt. 
            
            
               2.3.Den retsakt, der skal vedtages på det 22. møde mellem de kontraherende parter i Barcelonakonventionen og protokollerne hertil
            
            
               De kontraherende parter i Barcelonakonventionen og protokollerne hertil skal på deres 22. møde den 7.-10. december 2021 vedtage en afgørelse om ændring af bilaget til protokollen om dumpning vedrørende beskyttelse i videst muligt omfang af Middelhavet mod mulig forurening forårsaget af dumpning af affald eller andre stoffer ("den påtænkte retsakt").
            
            
               Formålet med den påtænkte retsakt er at ændre bilaget til protokollen om dumpning for så vidt angår faktorer, der skal tages i betragtning ved fastsættelsen af kriterier for udstedelse af tilladelser til dumpning til havs under hensyntagen til protokollens artikel 6. I ændringerne tages der hensyn til bestemmelserne i Londonkonventionen fra 1972 og protokollen hertil fra 1996, som begge vedrører de globale instrumenter til regulering af dumpning af affald og andre stoffer til havs, samt, hvor det er relevant, havstrategirammedirektivet og den økosystembaserede tilgang.
            
            
               Ændringerne af bilaget til protokollen om dumpning får bindende virkning for Unionen, jf. Barcelonakonventionens artikel 29. 
            
            
               3.Den holdning, der skal indtages på Unionens vegne
            
            
               Behovet for beskyttelse af marin biodiversitet og marine økosystemer i Middelhavet er flere gange blevet anerkendt.
            
            
               Formålet med den påtænkte retsakt er at ændre bilaget til protokollen om dumpning for så vidt angår faktorer, der skal tages i betragtning ved fastsættelsen af kriterier for udstedelse af tilladelser til dumpning til havs under hensyntagen til protokollens artikel 6. I ændringerne tages der hensyn til Londonkonventionen fra 1972 og protokollen hertil fra 1996, som betragtes som de globale instrumenter til regulering af dumpning af affald og andre stoffer til havs, samt, hvor det er relevant, havstrategirammedirektivet og den økosystembaserede tilgang heri.
            
         
         
            
               Med henblik på det 22. møde mellem de kontraherende parter i Barcelonakonventionen og protokollerne hertil er det nødvendigt, at EU indtager en holdning til den påtænkte retsakt, da den indebærer en ændring af bilaget til protokollen om dumpning, som bliver bindende for Unionen, jf. Barcelonakonventionens artikel 29. Eftersom ændringerne af bilaget ajourfører forskrifterne vedrørende beskyttelse af Middelhavet, ændrer Unionens internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af den påtænkte retsakt.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ.
            
            
               4.1.2.Princippernes anvendelse på det foreliggende tilfælde
            
            
               Partsmødet, hvor de kontraherende parter i Barcelonakonventionen og protokollerne hertil samles, er et organ, der er nedsat ved en aftale, nærmere bestemt Barcelonakonventionen.
            
            
               Den påtænkte retsakt vil ændre bilaget til en af protokollerne til Barcelonakonventionen, nemlig protokollen om dumpning. Den udgør derfor en retsakt, der har retsvirkninger. 
            
            
               Den påtænkte retsakt supplerer eller ændrer ikke den institutionelle ramme for Barcelonakonventionen og protokollerne hertil.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører miljøbeskyttelse.
            
            
               Det materielle retsgrundlag for den foreslåede afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               2021/0346 (NLE)
            
         
         
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilaget til protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning")
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning") til konventionen om beskyttelse af Middelhavet mod forurening ("Barcelonakonventionen") blev indgået af Unionen ved Rådets afgørelse 77/585/EØF
                  2
                og trådte i kraft den 15. april 1978. 
            
            
               (2)I henhold til Barcelonakonventionens artikel 18 kan der på mødet mellem de kontraherende parter i Barcelonakonventionen og protokollerne hertil vedtages ændringer til protokollerne til konventionen.
            
            
               (3)De kontraherende parter i Barcelonakonventionen og protokollerne hertil skal på deres 22. møde den 7.-10. december 2021 vedtage en afgørelse om ændring af bilaget til protokollen om dumpning for så vidt angår faktorer, der skal tages i betragtning ved fastsættelsen af kriterier for udstedelse af tilladelser til dumpning til havs under hensyntagen til protokollens artikel 6.
            
            
               (4)Den holdning, der skal indtages på Unionens vegne på mødet mellem de kontraherende parter i Barcelonakonventionen og protokollerne hertil, bør fastlægges, da afgørelsen indebærer ændringer af bilaget til protokollen om dumpning, der får bindende virkning for Unionen.
            
            
               (5)Eftersom de påtænkte ændringer af bilaget ajourfører forskrifterne vedrørende beskyttelse af Middelhavet, har indvirkning på Unionens internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af afgørelsen —
            
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 22. møde mellem de kontraherende parter i Barcelonakonventionen og protokollerne hertil, skal være at støtte vedtagelsen af afgørelsen om ændring af bilaget til protokollen om forebyggelse og eliminering af forurening af Middelhavet forårsaget af dumpning fra skibe og luftfartøjer og afbrænding til havs ("protokollen om dumpning").
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
            
         
         
            
               
                     Formand
               
            
         
         
            
                  
                     (1)
                  
                        EFT L 240 af 19.9.1977, s. 1.
               
               
                  
                     (2)
                  
                        EFT L 240 af 19.9.1977, s. 1.